**มาตรการส่งเสริมพลังงานทดแทน : กรณีศึกษาโรงไฟฟ้าพลังงานขยะ**

**Measures to Promote Renewable Energy: A Case Study of the Waste to Energy Power Plant**

สุพจน์ เรืองเพชร1 ศาสตรา แก้วแพง2

นิสิตระดับบัณฑิตศึกษา คณะนิติศาสตร์ มหาวิทยาลัยทักษิณ1 อาจารย์ประจำคณะนิติศาสตร์2

(e-mail corresponding author: iterrueangpet@gmail.com)

**บทคัดย่อ**

 บทความวิจัยฉบับนี้มุ่งหมายศึกษามาตราการทางกฎหมายในการควบคุมมลพิษทางอากาศที่เกิดจากโรงไฟฟ้าพลังงานขยะ โดยนำแนวคิดเรื่องการพัฒนาอย่างยั่งยืน แนวคิดเรื่องพลังงานที่ยั่งยืน และแนวคิดเรื่องพลังงานและสิ่งแวดล้อม โดยศึกษาจากกฎหมาย พระราชบัญญัติ หนังสือ บทความ วารสาร งานวิจัย และเอกสารอื่นๆ ที่เกี่ยวข้อง นำมาวิเคราะห์ข้อมูล พบว่าการดำเนินงานของโรงไฟฟ้าพลังงานขยะนั้นก่อให้เกิดมลพิษทางอากาศ ทำให้ประชาชนที่อาศัยอยู่โดยรอบโรงไฟฟ้าพลังงานขยะได้รับผลกระทบด้านสุขภาพ และการดำเนินชีวิตประจำวัน

 แม้จะมีกฎหมายที่เกี่ยวข้องกับการควบคุมมลพิษทางอากาศจากโรงไฟฟ้าพลังงานขยะไว้ในพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 แต่ไม่สามารถป้องกันมลพิษทางอากาศจากโรงไฟฟ้าพลังงานขยะได้ จึงเสนอแนะว่าให้มีการปรับปรุงแก้ไขกฎหมายที่เกี่ยวข้องให้มีความเข้มงวดและครอบคลุมมากขึ้น เพื่อจะช่วยให้การควบคุมมลพิษทางอากาศจากโรงไฟฟ้าพลังงานขยะเป็นไปอย่างมีประสิทธิภาพ รวมทั้งการให้ความร่วมมือของทั้งภาครัฐ ภาคเอกชนในการดำเนินการตามกฎหมายก็สามารถช่วยลดความขัดแย้งและการต่อต้านจากคนในชุมชนได้ อีกทั้งประชาชนก็มีสิทธิที่ได้อาศัยอยู่ในสิ่งแวดล้อมที่ดี และมีพลังงานทดแทนใช้งานได้อย่างยั่งยืนซึ่งสอดคล้องกับยุทธศาสตร์ชาติ 20 ปี

**คำสำคัญ:** พลังงานทดแทน, โรงไฟฟ้าพลังงานขยะ, มลพิษทางอากาศ